Diari Oficial de la Generalitat Valenciana


Sumari del DOGV 7925, del 25-11-2016 (2016/9373)

RESOLUCIÓ de 22 de novembre de 2016, de la Conselleria d'Educació, Investigació, Cultura i Esport, per la qual es convoquen ajudes econòmiques destinades a les unitats pedagògiques hospitalàries (UPH), i als centres docents públics per al desenvolupament del Pla d'actuació per a la millora (PAM), el Programa de reforç per a 4t d'ESO (PR4) i el Programa d'aula compartida per a ESO (PAC).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7925

Data del DOGV
:   25-11-2016

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2016/9373


Data del document
:   22-11-2016

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * ajuda pública

RESOLUCIÓ de 22 de novembre de 2016, de la Conselleria d'Educació, Investigació, Cultura i Esport, per la qual es convoquen ajudes econòmiques destinades a les unitats pedagògiques hospitalàries (UPH), i als centres docents públics per al desenvolupament del Pla d'actuació per a la millora (PAM), el Programa de reforç per a 4t d'ESO (PR4) i el Programa d'aula compartida per a ESO (PAC). [2016/9373]  
L'Ordre de 4 de juliol de 2001, de la Conselleria de Cultura i Educació, regula l'atenció a l'alumnat amb necessitats de compensació educativa a la Comunitat Valenciana en centres d'educació infantil (2n cicle), educació primària i educació secundària obligatòria, i, en l'apartat segon, considera alumnat amb necessitats de compensació educativa aquell que «presenta dificultats d'inserció escolar per trobar-se en situació desfavorable derivada de circumstàncies socials, econòmiques, culturals, ètniques o personals». L'apartat tercer d'aquesta ordre estableix com a objectiu desenvolupar «les actuacions que permeten previndre i compensar les desigualtats educatives, perquè l'alumnat amb necessitats de compensació educativa puga fer efectiu el principi d'igualtat en l'exercici del dret a l'educació i, superant la situació de desigualtat, puga assolir els objectius que s'estableixen per a cada etapa educativa».  
  
La Llei Orgànica 2/2006, de 3 de maig, d'Educació, estableix en els capítols I i II del títol II, l'atenció a l'alumnat amb necessitat específica de suport educatiu i la compensació de les desigualtats en educació, respectivament; en l'article 80.1 indica que les administracions públiques desenvoluparan «accions de caràcter compensatori en relació amb les persones, grups i àmbits territorials que es troben en situacions desfavorables, i aportaran els recursos econòmics i els suports necessaris per a això».  
A més a més, en l'article 13.1 del Decret 108/2014, de 4 de juliol, del Consell, pel qual s'estableix el currículum i es desplega l'ordenació general de l'Educació Primària a la Comunitat Valenciana, i en l'article 6.1 del Decret 87/2015, de 5 de juny, del Consell, pel qual s'estableix el currículum i es desplega l'ordenació general de l'Educació Secundària Obligatòria i del Batxillerat a la Comunitat Valenciana, s'especifica que «l'autonomia pedagògica i organitzativa dels centres docents es durà a la pràctica en els termes indicats en els articles 3.2 i 7 del Reial Decret 1105/2014, a través del desenvolupament i concreció curricular, de la concreció de les mesures d'atenció a la diversitat i de l'aprovació de les seues normes d'organització i funcionament».  
  
L'Ordre 38/2016, de 27 de juliol, de la Conselleria d'Educació, Investigació, Cultura i Esport, regula el Pla d'actuació per a la millora (PAM), el Programa de reforç per a 4t d'ESO (PR4), el Programa d'aula compartida per a ESO (PAC), i s'estableix el procediment per a la dotació de recursos als centres sostinguts amb fons públics, per al curs 2016-2017.  
L'Ordre de 21 de novembre de 2006, de la Conselleria de Cultura, Educació i Esport, determina els criteris i procediments per a l'atenció hospitalària i domiciliària de l'alumnat que requerisca compensació educativa en Educació Primària i Educació Secundària Obligatòria.  
  
Les instruccions de 19 de setembre de 2016, de la Direcció General de Política Educativa, regulen el funcionament de les unitats pedagògiques hospitalàries ubicades en hospitals públics de la Comunitat Valenciana per al curs 2016-2017.  
Aquesta resolució planteja dotar econòmicament les unitats pedagògiques hospitalàries (UPH) i els centres docents públics per tal d'atendre la compensació de desigualtats en educació, segons el que disposa l'article 80.1 de la Llei orgànica 2/2006, i col·laborar amb l'adquisició de material didàctic complementari que genere el desenvolupament del PAM, el PR4 i el PAC.  
Per tot el que s'ha exposat i fent ús de les atribucions que em confereix l'article 28 de la Llei 5/1983, de 30 de desembre, del Consell, el Decret 8/2015, de 29 de juny, del president de la Generalitat, pel qual es nomena vicepresidenta, consellers, secretària i portaveu del Consell, i el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, vista la proposta del director general de Política Educativa i de conformitat amb aquesta, resolc:  
  
  
Primer. Àmbit d'aplicació  
La present resolució s'aplicarà en el curs 2016-2017 en unitats pedagògiques hospitalàries (UPH) i en centres docents no universitaris de titularitat pública amb ensenyaments d'Educació Infantil (segon cicle), Educació Primària, Educació Secundària Obligatòria i educació especial, que desenvolupen en el seu Pla d'actuació per a la millora (PAM) intervencions educatives adreçades a la compensació educativa, a la reducció de l'abandonament escolar, que estiguen autoritzats per desenvolupar un Programa de reforç per a 4t d'ESO (PR4) o que estiguen autoritzats per desenvolupar un Programa d'aula compartida per a ESO (PAC).  
  
Segon. Objecte  
Convocar, per el curs 2016-2017, ajudes econòmiques dirigides a centres docents públics per a ser destinades exclusivament al desenvolupament de les intervencions programades en el seu Pla d'actuació per a la millora (PAM), en el Programa de reforç per a 4t d'ESO (PR4) o en el Programa d'aula compartida per a ESO (PAC), i ajudes econòmiques dirigides a unitats pedagògiques hospitalàries (UPH) per al desenvolupament d'intervencions educatives.  
  
Tercer. Finançament  
El finançament de les quantitats assignades a les UPH i als centres públics, amb caràcter de despeses extraordinàries de funcionament, s'abonaran a càrrec de l'aplicació pressupostària 28.19.78.408.53.1, de l'exercici pressupostari de l'any 2016, per un import global màxim d'1.300.000,00 ?.  
  
Quart. Objectius  
Els objectius d'aquesta convocatòria són els següents:  
a) La col·laboració en la consecució dels objectius previstos en el Pla d'actuació per a la millora (PAM) del centre per al curs 2016-2017, preferentment amb l'alumnat amb necessitats de compensació educativa i en les intervencions educatives adreçades a la reducció de l'abandonament escolar.  
b) La col·laboració en les despeses i adquisició de material didàctic complementari necessari per al desenvolupament del Programa de reforç per a 4t d'ESO (PR4) i del Programa d'aula compartida per a ESO (PAC) en el curs 2016-2017.  
c) La col·laboració en les despeses i adquisició de material didàctic complementari pel desenvolupament d'intervencions educatives a les UPH.  
  
Cinqué. Sol·licitud i procediment de presentació  
1. La sol·licitud es presentarà a través de l'Oficina Virtual per als Centres Educatius (OVICE) disponible en l'enllaç que es publicarà en la pàgina web https://oficinavirtual.gva.es/oficina\_tactica/  
2. El manual del procediment estarà disponible en la pàgina web de la conselleria.  
3. La sol·licitud dels centres d'educació infantil (segon cicle), educació primària, educació secundària obligatòria i educació especial, la presentarà el director o directora del centre i inclourà la data d'aprovació del claustre i d'informació al consell escolar.  
4. La sol·licitud de les UPH la presentarà el coordinador o coordinadora de la unitat.  
  
Sisé. Termini de presentació  
El termini per a la presentació de la sol·licitud serà de 10 dies hàbils a partir del dia següent de la publicació d'aquesta resolució en el Diari Oficial de la Generalitat Valenciana.  
  
Seté. Òrgan instructor  
S'estableix la Subdirecció General d'Innovació i Qualitat de la Direcció General de Política Educativa com a òrgan instructor del procediment regulat en aquesta resolució.  
Huité. Procediment de dotació  
1. Per a efectuar el procediment de dotació i la ponderació dels criteris d'atorgament, s'atendrà la informació que el centre reflectisca en la seua sol·licitud, així com les dades que figuren en ITACA en el moment de la sol·licitud.  
2. Només seran considerats centres o UPH sol·licitants, i podran ser seleccionats, aquells que hagen emplenat correctament les dades de sol·licitud en l'Oficina Virtual per als Centres Educatius (OVICE) en la forma i terminis establits.  
3. Les ajudes econòmiques per al desenvolupament del Pla d'actuació per a la millora (PAM), el Programa de reforç per a 4t d'ESO (PR4) i el Programa d'aula compartida per a ESO (PAC), seran atorgades als centres sol·licitants atenent els següents criteris:  
a) PR4: els centres docents que així ho sol·liciten i que tinguen autoritzat el Programa de reforç per a 4t d'ESO (PR4) podran rebre una assignació de 1.000,00 - per al desenvolupament del programa.  
b) PAC: els centres docents que així ho sol·liciten i que tinguen autoritzat el Programa d'aula compartida (PAC) podran rebre una assignació de 2.000,00 - per al desenvolupament del programa.  
c) Unitats pedagògiques hospitalàries (UPH): Les UPH que així ho sol·liciten podran rebre una assignació econòmica per al desenvolupament d'actuacions educatives, atenent els següents criteris:  
- UPH amb 1 i 2 professors/es: 300,00 ?.  
- UPH amb més de 2 professors/es: 600,00 ?.  
d) PAM: Per al desenvolupament d'actuacions dins del PAM, es farà una ponderació per punts atenent als següents criteris:  
- Alumnat matriculat a educació infantil (segon cicle), educació primària i educació secundària obligatòria: El nombre total d'alumnat matriculat en cadascuna d'aquestes tres etapes educatives es multiplicarà per l'índex socioeconòmic i cultural (ISEC) de l'etapa corresponent, atenent la taula d'equivalències següent:  
  
ISEC FACTOR  
1 1,3  
2 1,1  
3 1,0  
4 0,5  
5 0,3  
  
  
Per a educació infantil (segon cicle) s'emprarà l'ISEC d'educació primària.  
- Alumnat de centres d'educació especial: els centres docents d'educació especial sol·licitants (5 punts per cada alumne/a matriculat/da).  
  
- Alumnat matriculat amb necessitats de compensació educativa:  
  
 Dependència d'institucions de protecció social del menor (5 punts per alumne/a).  
 Escolarització irregular per itinerància familiar o per abandonaments educatius reiterats o periòdics (4 punts per alumne/a).  
 Incorporació tardana al sistema educatiu o residència en zones socialment, culturalment o econòmicament desfavorides o retard en l'escolarització o desconeixement dels idiomes oficials de la Comunitat Valenciana per ser immigrant o refugiat (3 punts per alumne/a).  
  
 Pertinença a minories ètniques o culturals en situació de desavantatge social (2 punts per alumne/a).  
Valor del punt: Una vegada descomptat al total de la línia de subvenció les quanties atorgades al PR4, PAC i UPH, es realitzarà la divisió de la quantitat obtinguda entre la suma total de punts dels centres sol·licitants.  
S'atorgarà, per a cada centre sol·licitant, la quantitat econòmica equivalent a multiplicar el total de punts obtinguts en la ponderació anterior pel valor resultant del punt. En cap cas, l'assignació econòmica per a cada centre podrà superar la quantitat que haja sol·licitat.  
  
  
Nové. Inversió de la dotació  
El centre, abans del 30 de juny de 2017, ha de destinar la totalitat de la dotació econòmica assignada a l'adquisició de material didàctic complementari per al desenvolupament del Pla d'actuació per a la millora (PAM), el Programa de reforç per a 4t d'ESO (PR4) i el Programa d'aula compartida (PAC). Aquests recursos econòmics seran gestionats per cada centre dins de la seua autonomia pedagògica i organitzativa.  
  
Les UPH destinaran la dotació econòmica assignada a l'adquisició de material didàctic complementari.  
Amb aquesta dotació no es podran adquirir llibres de text o material curricular del programa que regula l'Ordre 26/2016, de 13 de juny, de la Conselleria d'Educació, Investigació, Cultura i Esport.  
Tot el material inventariable adquirit amb aquesta dotació s'haurà de registrar a l'inventari de la UPH o del centre, i s'haurà d'identificar amb una etiqueta permanent, i en lloc visible, pels centres amb el núm. de registre d'inventari i la llegenda: «PAM-16/17» i per les UPH amb el núm. de registre d'inventari i la llegenda: «UPH-16/17»  
  
Deu. Notificació de la convocatòria  
1. A efectes de notificacions, la resolució provisional i la definitiva de la convocatòria, amb la relació dels centres i de les UPH que rebran assignació econòmica i els imports atorgats es publicaran en la pàgina web de la Conselleria d'Educació, Investigació, Cultura i Esport. La resolució definitiva també es publicarà en el Diari Oficial de la Generalitat Valenciana.  
2. La resolució provisional contindrà la relació d'UPH i de centres educatius seleccionats, on s'indicarà la quantia econòmica proposada en concepte d'assignació i la relació d'UPH i de centres educatius no seleccionats, amb indicació dels motius.  
3. Publicada aquesta resolució provisional, la UPH o el centre que haja presentat la sol·licitud d'acord amb el procediment establit en aquesta resolució, però no aparega en la llista, podrà presentar al·legació en el termini de 5 dies hàbils comptats des de l'endemà de ser publicada.  
4. Estudiades les al·legacions, l'òrgan instructor del procediment elevarà la proposta definitiva a la direcció general competent en matèria de política educativa, que resoldrà la convocatòria per delegació del conseller.  
5. La resolució definitiva contindrà la relació de centres educatius i d'UPH seleccionades, on s'indicarà la quantia econòmica assignada, i la relació de centres educatius i UPH no seleccionades, amb indicació dels motius.  
  
Onze. Termini de resolució  
El termini màxim per a resoldre la present convocatòria és de dos mesos des de la data d'efectes. Vençut el termini sense haver-se notificat cap resolució expressa, tant les UPH com els centres interessats hauran de considerar desestimada la seua sol·licitud.  
  
Dotze. Percepció de l'assignació econòmica  
L'entrega de l'assignació econòmica es realitzarà, una vegada concedida, per transferència bancària a la UPH o centre docent per mitjà d'ordre de pagament en ferm, a proposta de la Conselleria d'Educació, Investigació, Cultura i Esport, a càrrec del pressupost anual de l'exercici 2016.  
  
Tretze. Memòria i justificació  
1. Tant la dotació percebuda per la UPH o pel centre, com les despeses al seu càrrec, s'inscriuran des de la data d'efectes en els apartats corresponents de la gestió econòmica en ITACA i sempre abans del 28 de juliol de 2017.  
2. Per raó del caràcter de sobredotació per despesa extraordinària de funcionament, en els documents de control de l'activitat econòmica hauran d'especificar-se els ingressos i les despeses que es produïsquen per raó d'aquesta convocatòria. Les UPH i els centres adjuntaran la justificació de l'import de l'assignació econòmica concedida al balanç anual que han d'efectuar d'acord amb el que disposa l'Ordre de 18 de maig de 1995, de la Conselleria d'Educació i Ciència (DOGV 2526, 09.06.1995).  
3. Les UPH i els centres guardaran les factures o documents de valor probatori equivalent amb validesa en el tràfic jurídic mercantil o amb eficàcia administrativa de les despeses efectuades per a posteriors comprovacions de la inversió amb data compresa entre l'1 de setembre de 2016 i el 30 de juny de 2017.  
4. Abans del 28 de juliol de 2017 els centres adjuntaran, en l'Oficina Virtual per als Centres Educatius (OVICE), una relació detallada de les despeses i del material adquirit desglossat per al Pla d'actuació per a la millora (PAM), el Programa de reforç per a 4t d'ESO (PR4) i el Programa d'aula compartida (PAC). Aquesta relació haurà d'estar visada pel president/a del consell escolar i s'haurà d'informar al claustre.  
Les UPH hauran d'elaborar una relació detallada de les despeses i del material adquirit. Aquesta relació haurà d'estar signada pel coordinador/a de la UPH.  
5. La correcta inversió de la dotació podrà ser tinguda en compte en la baremació que s'efectue a les UPH i als centres en futures actuacions que la conselleria competent en matèria d'educació programe.  
  
Catorze. Inspecció d'Educació  
La Inspecció General d'Educació supervisarà l'efectiva i correcta inversió de les dotacions econòmiques assignades a les UPH i als centres educatius que s'acullen a aquesta resolució seguint les instruccions que es dicten a aquest efecte.  
  
Quinze. Delegació  
Es delega en el director general de Política Educativa la facultat de resoldre la convocatòria i concedir les assignacions econòmiques a les UPH i als centres educatius seleccionats, i se l'autoritza a adoptar les mesures oportunes per al compliment i aplicació d'aquesta resolució i també per a resoldre i notificar totes les incidències que es plantegen en la seua interpretació i execució.  
  
Setze. Efectes  
Aquesta resolució produirà efectes a partir de l'endemà de ser publicada en el Diari Oficial de la Generalitat Valenciana.  
  
València, 22 de novembre de 2016.- El conseller d'Educació, Investigació, Cultura i Esport: Vicent Marzà Ibáñez.